**Notă informativă**

**la proiectul hotărârii Guvernului cu privire la aprobarea proiectului de lege pentru modificarea Legii culturii nr. 413/1999.**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Proiectul a fost elaborat de către Ministerul Culturii. |
| **2. Condiţiile ce au impus elaborarea proiectului de act normativ şi finalităţile urmărite** |
|  La momentul actual sectorul cultural se confruntă cu o criză de personal calificat necesar pentru a asigura buna prestare a serviciilor culturale pentru populația Republicii Moldova.  O cultură autentică duce la creșterea adevăratelor valori interioare ale omului, cum ar fi ordinea, justiţia, adevărul, egalitatea, onoarea şi libertatea, valori de natură să apropie oamenii între ei. În calitate de instrument al coeziunii sociale şi teritoriale, cultura contribuie la crearea unui echilibru între tradiţie şi inovare, făcând posibil dialogul între culturi şi generaţii. În calitate de catalizator al dezvoltării economice, cultura, şi anume oamenii de creaţie, pot contribui la dezvoltarea şi regenerarea urbană - rurală şi la creşterea şi ocuparea forţei de muncă. La 1 ianuarie 2023 în Republica Moldovă existau 1295 biblioteci publice teritoriale și 2 biblioteci naționale, în care activau 2898 de angajați, dintre care 66 persoane sub vârsta de 25 ani, 1242 de persoane cu vârsta de peste 55 ani. Din numărul enunțat de persoane, 1225 dețineau studii superioare, pe când studii profesional tehnice 844 angajați, iar cu profil de specialitate 851 angajați. Este de menționat că, rata celor ce dețin studii superioare de profil și activează conform calificării este în continuă descreștere. Ponderea persoanelor cu studii superioare de profil în bibliotecile publice teritoriale din țară a scăzut considerabil de la 31,7% în anul 2010, la 20,1% în anul 2023. La 1 ianuarie 2023 existau 1194 de Case de Cultură, dintre care 70 de Case de Cultură în localități urbane, cu 1421 angajați, și 1118 de Case de Cultură în localități rurale, cu 3553 angajați și 6 unități ale altor departamente - angajați 320. Din numărul total al persoanelor angajate în casele de cultură - 2078 au vârsta cuprinsă între 25-49 ani, 2470 între 50-60 ani; 505 au peste 65 de ani. Persoane cu studii superioare - 1420, profesional tehnice - 1756, alte domenii decât cultură - 2188, iar cu studii de specialitate – 201 persoane. Menționăm că, ponderea persoanelor cu studii superioare de profil este în descreștere continuă. La moment în țară sunt 132 de muzee, în care sunt angajați 839 de persoane. Cu studii superioare - 452, profesional tehnice - 187, alte domenii decât cultură – 200 angajați. Cu vârsta între 50 - 60 ani sunt 315 persoane, peste 65 ani 215.  În cele 4 instituții concertistice în care Ministerul Culturii are calitatea de fondator, activează 637 de artiști, în anul 2023 nu s-au făcut angajări, iar în instituțiile teatrale sunt angajați 615 artiști și în anul 2023 s-au angajat 32 de persoane. De precizat că, în ultimii 3 ani au absolvit Academia de Muzică, Teatru și Arte Plastice la profilul Arte 913 de studenți, dintre care doar 90 de studenți au fost plasate în câmpul muncii.  În anul 2022, în cele 5 instituții de învățământ profesional tehnic cu profil Arte, au absolvit 265 studenți, dintre care nu a fost plasată nicio persoană în câmpul muncii. La moment, persistă o distribuție geografică neuniformă a personalului calificat atât în localitățile rurale, cât și in organizațiile de cultură raionale/orășenești. În consecință sectorul cultural nu poate răspunde adecvat nevoilor populației din aceste teritorii.  Menționăm că motivarea, încurajarea, crearea unor facilități și distribuirea uniformă a prestatorilor de conținut cultural constituie obiective prioritare pentru Ministerul Culturii. La caz, prin prezentul proiect se propune acordarea unor indemnizații unice tinerilor în calitate de susținere, cu scopul de motivare a acestora pentru angajare în instituțiile de cultură din țară, unde în prezent salariul este unul extrem de neatractiv.  Se atestă că, măsurile adoptate până acum nu au avut efectul scontat, iar ca urmare, exodul masiv al personalului calificat din domeniul artelor din Republica Moldova, instruiți inclusiv din bugetul de stat, în alte state a luat amploare. Evidențiem faptul că practici similare cu privire la acordarea facilităţilor tinerilor se întâlnesc în domeniul medicinei, medicinei veterinare și domeniul educației.  Astfel, potrivit art. 11 alin. (2) din Legea ocrotirii sănătății nr. 411/1995 „*Absolvenţii studiilor postuniversitare de rezidenţiat şi ai învăţământului profesional tehnic postsecundar şi postsecundar nonterţiar medical şi farmaceutic care, imediat după absolvire, se angajează conform repartizării Ministerului Sănătăţii sau exercită independent profesiunea de medic în una dintre formele de organizare a activităţii profesionale prevăzute de prezenta lege în oraşe şi sate (comune), inclusiv din componenţa municipiilor Chişinău şi Bălţi, cu excepţia celorlalte teritorii ale municipiilor respective, în primii 3 ani de activitate beneficiază din contul bugetului de stat, prin intermediul prestatorului respectiv de servicii medicale şi farmaceutice, de dreptul la:**a) compensaţie a cheltuielilor pentru închirierea locuinţei sau la locuinţă gratuită acordată de autoritatea administraţiei publice locale;**b) o indemnizaţie unică în mărime de 120 de mii de lei pentru medici şi farmacişti şi de 96 de mii de lei pentru personalul medical şi farmaceutic cu studii profesionale tehnice postsecundare, care se achită integral după 6 luni de activitate;**c) compensare lunară a costului a 30 kW/oră de energie electrică şi compensare anuală a costului unui metru cub de lemne şi al unei tone de cărbuni, inclusiv în cazul încălzirii cu gaze*”. În executarea art. 11 alin. (2) din Legea nr. 411/1995, a fost aprobată Hotărârea Guvernului nr. 1345/2007 cu privire la acordarea facilităţilor tinerilor specialişti cu studii medicale şi farmaceutice. Similar, art. 40 alin. (4) din Legea nr. 221/2007 privind activitatea sanitară veterinară prevede că:„*Absolvenţii instituţiilor de învăţământ superior care, în următorii doi ani după absolvire, se angajează sau exercită independent profesiunea de medic veterinar în oraşe şi sate (comune), cu excepţia oraşelor Chişinău şi Bălţi, în primii 3 ani de activitate beneficiază din contul bugetului de stat, în condiţiile stabilite de Guvern, de:**a) compensaţie a cheltuielilor pentru închirierea locuinţei sau de locuinţă gratuită acordată de autoritatea administraţiei publice locale;**b) o indemnizaţie unică în mărime de 15 salarii medii pe economie, care se achită în trei rate egale, după expirarea primei luni de activitate şi, ulterior, la finele fiecărui an de activitate;**c) compensare lunară a costului a 30 kW/oră de energie electrică şi compensare anuală a costului unui metru cub de lemne şi al unei tone de cărbuni, inclusiv în cazul încălzirii cu gaze*”.  Întru executarea art. 40 alin. (4) din Legea nr. 221/2007, a fost aprobată Hotărârea Guvernului nr. 611/2023 pentru aprobarea Regulamentului cu privire la acordarea facilităţilor tinerilor specialişti cu studii superioare în medicina veterinară. Alte reglementări similare se regăsesc și în Codul Educației nr. 152/2014 la art. 134 alin. (5) „*(5) Absolvenţii instituţiilor de învăţământ superior şi profesional tehnic din ţară, beneficiari ai programelor acreditate în domeniul general de studiu Ştiinţe ale educaţiei sau într-un domeniu echivalent, care şi-au făcut studiile pe locuri cu finanţare de la bugetul de stat sau cu taxă de studii, indiferent de forma de învăţământ, absolvenţii programelor corespunzătoare ai instituţiilor de învăţământ din străinătate, acreditate în condiţiile legii, inclusiv absolvenţii care au cumulat studiile cu activitatea pedagogică, ulterior angajaţi în instituţii de învăţământ prin repartizare de către Ministerul Educaţiei şi Cercetării, beneficiază, în primii 5 ani de activitate didactică de la repartizare, de indemnizaţii din mijloacele bugetului de stat în modul stabilit de Guvern, achitate prin intermediul bugetelor unităţilor administrativ-teritoriale de nivelul al doilea şi bugetului UTA Găgăuzia*”.  Întru implementarea legii, prin Hotărârea Guvernului nr. 802/2015 a fost aprobat Regulamentul cu privire la modul de calcul, repartizare, utilizare şi evidenţă a transferurilor cu destinaţie specială pentru susţinerea cadrelor didactice tinere, iar potrivit pct. 5 din Regulament „*Transferurile cu destinaţie specială pentru susţinerea cadrelor didactice tinere se utilizează pentru achitarea indemnizaţiilor, în primii 3 ani de activitate, în mărime de 40 mii lei anual pentru tinerii specialişti absolvenţi ai instituţiilor de învăţămînt superior (licenţă sau master) sau absolvenţi deţinători ai unui act echivalent de studii, recunoscut de structura abilitată pentru recunoaşterea şi echivalarea actelor de studii şi calificărilor, şi în mărime de 32 mii lei anual pentru tinerii specialişti absolvenţi ai instituţiilor de învăţămînt profesional tehnic postsecundar, încadraţi în instituţiile de învăţămînt în primii trei ani după absolvirea acestora, prin repartizare de către Ministerul Educaţiei, Culturii şi Cercetării*”. Astfel, având în vedere măsurile de stimulare aplicate în alte sectoare, se propune pentru prima dată asemenea măsuri de stimulare a tinerilor specialiști din domeniul culturii, cu scopul de a-i încuraja pe aceștia să se angajeze în sectorul cultural. Punctăm faptul că sectorul cultural nu mai prezintă interes pentru tineri, în fiecare an reducându-se numărul de absolvenți existând un deficit de specialiști în acest sector. Ținând cont de resursele financiare limitate, Ministerul Culturii își propune ca primii beneficiari ai îndemnizației unice propuse, să fie absolvenții anului de studii 2023-2024. Ce ține de completările propuse la art. 21 în Legea culturii nr. 413/1999, specificăm faptul că Ministerul Culturii finanțează în fiecare an proiecte culturale desfășurate atât de organizațiile necomerciale, precum și de alte organizații de cultură (teatre, organizații concertistice, reviste etc.). În privința organizațiilor necomerciale, proiectele culturale ale acestora erau finanțate anterior în temeiul Hotărârii Guvernului nr. 503/2019. La 01.01.2023 a intrat în vigoare Hotărârea Guvernului nr. 656/2022 pentru aprobarea Regulamentului-cadru cu privire la mecanismul de finanțare nerambursabilă a proiectelor organizațiilor necomerciale, respectiv a fost abrogată Hotărârea Guvernului nr. 503/2019. Potrivit pct. 2 din Hotărârea Guvernului nr. 656/2022, autorităţile administraţiei publice centrale şi locale vor elabora şi vor aproba, potrivit domeniilor de competenţă, regulamentele de acordare a finanţării nerambursabile pentru proiectele implementate de către organizaţiile necomerciale în conformitate cu Regulamentul-cadru nominalizat.  Corespunzător, Ministerul Culturii a elaborat un proiect de regulament de finanțare nerambursabilă a proiectelor culturale ale organizațiilor necomerciale conducându-se de Regulamentul-cadru aprobat prin Hotărârea Guvernului nr. 656/2022. Proiectul de regulament a fost transmis spre consultare la Ministerul Justiției, iar prin scrisoarea nr. 04/1-8066 din 11.09.2023, Ministerul Justiției a informat că un asemenea proiect nu poate fi acceptat din motiv că norma stabilită la pct. 2 din Hotărârea Guvernului nr. 656/2022 nu poate fi aplicată în mod izolat, ci în contextul tuturor reglementărilor normative incidente, ca făcând parte dintr-un sistem juridic coerent. A fost precizat că domeniul finanțării culturii constituie obiectul de reglementare al Legii culturii nr. 413/1999. În acest context, în măsura în care se dorește acordarea organizațiilor necomerciale de cultură a sprijinului financiar din bugetul statului pentru dezvoltarea organizațională a acestora și implementarea de proiecte, acest fapt trebuie prevăzut expres în art. 21 din Legea culturii nr. 413/1999, referitor la finanțarea culturii.  S-a menționat că în vederea emiterii unui act departamental este necesar ca în Legea culturii nr. 413/1999 să se prevadă o normă specială prin care s-ar stabili atribuția Ministerului Culturii de acordare a sprijinului financiar din bugetul statului structurilor necomerciale, care desfășoară o activitate culturală și activităților acestora, prin intermediul de concursuri, în bază de proiecte și programe din domeniul culturii. Având în vedere propunerile Ministerului Justiției, s-a venit cu proiectul de lege de completare a art. 21 din Legea culturii nr. 413/1999, care permite atât autorităților administrației publice centrale de specialitate (Ministerul Culturii) cât și autorităților locale să sprijine financiar, în limita bugetului aprobat, per general organizațiile de cultură și activitățile acestora în bază de proiecte și programe culturale. S-a optat includerea în proiect atât a autorităților publice centrale de specialitate cât și a celor locale, astfel, pentru a oferi posibilitatea și competența, în cazul în care vor fi disponibile mijloace bugetare, autorităților de ambele nivele să sprijine activitatea organizațiilor de cultură. La fel, s-a optat pentru includerea în proiect a organizațiilor de cultură per general, dar nu doar a organizațiilor necomerciale, din motiv că Ministerul Culturii deja oferă sprijin financiar pentru proiectele culturale nu doar ale organizațiilor necomerciale ci și ale altor entități cum ar fi de exemplu teatrele și organizațiile concertistice. Relatăm că organizația necomercială ce desfășoară o activitate culturală se include în noțiunea de organizație de cultură, or, potrivit definiției de la art. 2 din Legea culturii nr. 413/1999 ”*organizații de cultură* – uniuni de creaţie, bresle (corporaţii), asociaţii, inclusiv obşteşti, organizaţii, instituţii şi întreprinderi ce desfăşoară o activitate culturală”. |
| **3.Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
|  Proiectul nu are ca scop armonizarea legislației naționale cu legislația Uniunii Europene. |
| **4.Principalele prevederi ale proiectului şi evidenţierea elementelor noi** |
|  Prezentul proiect prevede modificarea și completarea Articolului 10 din Legea culturii nr. 413/1999. Astfel, se propune de a prevedea că tinerii care, în primul an după absolvire, se angajează și activează în case de cultură, instituții de cultură sau în instituții publice ce desfăşoară o activitate culturală în municipii, orașe sau sate (comune), în primii 3 ani de activitate beneficiază din contul bugetului de stat,  în condițiile stabilite de Guvern, de o intemnizație unică. Pentru absolvenții instituțiilor de învățământ superior în mărime de 120 mii lei, pentru absolvenții instituțiilor profesional tehnic o intemnizație unică în mărime de 90 mii lei, sume care se vor achită în trei rate egale, după expirarea primei luni de activitate şi, ulterior, în ambele cazuri o jumătate din prima rată fiind achitată după prima lună de activitate, iar a doua jumătate la finele primului an de activitate, iar ulterior, celelalte rate se achită la finele fiecărui an de activitate. Proiectul prevede completarea articolului 21 cu referire la finanțarea culturii, astfel, se propune de a include în Legea culturii nr. 413/1999, ceea ce Ministerul Culturii face deja de mai mulți ani și anume, finanțează proiecte culturale ale organizațiilor de cultură, atât ale organizațiilor necomerciale cât și ale altor entități ce desfășoară activități culturale. |
| **5.Fundamentarea economico-financiară** |
|  Sub aspect financiar şi economic, implementarea proiectului de Lege implică alocarea resurselor financiare de la buget pentru susținerea tinerilor absolvenți ce se angajează în următorii 3 ani, începând cu 1 septembrie 2024, și desfășoară activitate în domeniul culturii, ca suport pentru antrenarea acestora în câmpul muncii, inclusiv în zonele rurale, dar și urbane, unde se atestă o insuficiență acută a acestora. Mijloacele financiare necesare de la bugetul de stat vor fi repartizate pentru acordarea indemnizației unice, care se achită în trei rate egale. La etapa actuală, în bugetul Ministerului Culturii nu sunt estimate/prevăzute mijloace financiare necesare implimentării prevederilor prezentului proiect de hotărâre, la fel, nu se regăsesc nici în CBTM 2024 - 2026, aprobat prin HG nr.408/2023. Pentru realizarea prevederilor regulamentului, vor fi necesare alocarea mijloacelor financiare în baza propunerilor de buget înaintate de către Ministerul Culturii atât la etapa proiectului Legi bugetului de stat pentru anul 2024, (la subprogramul 8502 „Dezvoltarea culturii”), cât și la etapa elaborării Cadrului bugetar pe termen mediu 2025-2027. Potrivit informațiilor prezentate de către Academia de Muzică, Teatru și Arte Plastice din Moldova, numărul mediu de studenți repartizați în câmpul muncii pe parcursul ultimilor 3 ani (2021-2023) este de 99 studenți. Totodată există un deficit de bibliotecari, muzeografi, manageri ai caselor de cultură. Conform prevederilor propuse în art. 10 alin. 2) din Legea culturii nr. 413/1999 privind intemnizația unică, tinerii specialiști beneficiază de 120 mii lei (suma indemnizației acordată pentru un absolvent pe parcursul a trei ani), respectiv 40 mii lei anual. Prin urmare, cheltuielile estimative anuale pentru acordarea indemnizației pentru 33 de tineri specialiști constituie 1,32 mln lei. Reieșind din faptul că în proiectul legii bugetului de stat pentru anul 2023 nu sunt estimate mijloace financiare în acest scop, se propune ca prevederile proiectului să intre în vigoare începând cu 1 iulie 2024. Referitor la modificările propuse la art. 21, acestea nu presupun cheltuieli suplimentare din bugetul de stat, or, Ministerul Culturii deja are repartizat pentru anul 2023 un buget în mărime de 7,4 mln lei pentru finanțarea proiectelor culturale. |
| **6. Modul de încorporare a actului în cadrul normativ în vigoare** |
|  Proiectul elaborat se încadrează în cadrul normativ în vigoare, iar aprobarea acestuia nu va genera ca consecință necesitatea amendării altor acte normative. Totuși, Ministerul Culturii va elabora un proiect de hotărâre de Guvern pentru aprobarea unui Regulament cu privire la modul și condițiile de acordare a îndemnizațiilor tinerilor specialiști angajați în case de cultură, instituții de cultură sau în instituții publice.  La fel, Ministerul Culturii va aproba prin Ordinul ministrului un Regulament de finanțare nerambursabilă a proiectelor culturale ale organizațiilor necomerciale conducându-se de Regulamentul-cadru aprobat prin Hotărârea Guvernului nr. 656/2022. |
| **7. Avizarea şi consultarea publică a proiectului** |
|  În scopul respectării prevederilor Legii nr. 239/2008 privind transparența în procesul decizional, proiectul de lege va fi plasat pe pagina web oficială a Ministerului Culturii [www.mc.gov.md](http://www.mc.gov.md), compartimentul Transparența, rubrica Iniţierea elaborării deciziilor, precum și pe pagina web https://participi.gov.md/. |
| **8. Consultările expertizei anticorupție** |
|  Proiectul urmează a fi supus expertizei anticorupție. |
| **9. Consultările expertizei de compatibilitate** |
|  Proiectul nu necesită expertiză de compatibilitate. |
| **10. Constatările expertizei juridice** |
|  Proiectul urmează a fi supus expertizei juridice.  |
| **11. Constatările altor expertize** |
|  Proiectul urmează a fi supus expertizei financiare.  |

**Ministrul Culturii Sergiu PRODAN**